方山和篇再和韻
作者：杜範
朝代：宋

paragraphs: 慇懃里社間，談笑文字會。
平生一尊酒，無慮千百醉。
問梅窮澗岡，樂事此其最。
風霜盡木末，冰雪封戶外。
誰其念岑寂，自得以顛沛。
歲寒二三友，已不數蒼檜。
卓彼方山翁，自許行偕輩。
古心味玄酒，於世百不嗜。
少小誦佳篇，搜句亦奇偉。
年來久不作，吾黨幾喪氣。
珠璧忽墮前，疇昔曾夢寐。
三詠結束語，坐令百感至。
來者恐未然，往者非所計。
汗青幾名節，徒起千載喟。